Gedagte vir die dag: Getrou aan Jesus‘Elkeen wat hom voor die mense openlik vir My uitspreek, vir hom sal Ek My ook openlik uitspreek voor my Vader wat in die hemel is. Maar hom wat My voor die mense verloën, sal Ek ook verloën voor my Vader wat in die hemel is.’ (Matteus 10:32–33) Petrus het seker aan hierdie woorde gedink toe die haan die derde keer kraai en hy besef dat hy sy Vriend in die rug gesteek en Hom drie keer verloën het. Boonop het Jesus hom vooraf gewaarsku en toe het hy heftig beswaar gemaak en Hom verseker dat hy Hom nooit sal verloën nie. Terwyl Petrus gesweer het dat hy Jesus nie ken nie, het hy nie besef waarmee hy besig was nie. Op daardie oomblik het hy aan homself en aan sy eie veiligheid gedink. Hy wou wegsmelt in die skare en soos een van hulle wees. Is dit nie wat soms met ons gebeur nie? Dis maklik om te erken dat jy Jesus liefhet as jy in die geselskap van ander Christene is, maar wanneer jy in ’n kring beland wat dink Christene is belaglik en Jesus met Klaasvakie of die Tandemuis vergelyk, bly jy stil uit vrees dat jy vir eenvoudig en dom uitgekryt sal word. Soms wanneer onverskilliges sy Naam ydellik gebruik en met vieslike vloekwoorde meng, maak dit jou ore seer, maar jy het nie die moed om hulle te stop nie. Jesus is bereid om berouvolle sondaars te vergewe en weer in sy vriendekring op te neem. Hy het Petrus vergewe, die Heilige Gees oor hom uitgestort, hom met insig en welsprekendheid geseën, as een van die twaalf apostels aangestel en die sleutels van die hemelpoort aan hom toevertrou. Lank voor daardie ongelukkige dag het Hy belowe dat Hy sy kerk op die rots – Petrus – sal bou. Toe het Hy geweet dat Petrus Hom eendag sou verloën, ook dat Petrus Hom ondanks sy swakheid liefhet, opregte berou sou toon en van daardie dag af voluit en vreesloos vir Hom sou leef. Here Jesus, dankie vir tweede kanse. Boeke deur Helena Hugo is nou beskikbaar by CUM Boeke Vir meer geestelike artikels besoek Joy! Digital